ET Euroopa Liidu Teataja L 69/50

KOMISJONI OTSUS,

11. märts 2005,

milles sätestatakse Saudi Araabiast pärit kalatoodete impordi eritingimused

(teatavaks tehtud numbri K(2005) 563 all)

(EMPs kohaldatav tekst)

(2005/218/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, (1) eriti selle artikli 11 lõiget 1,

ning arvestades järgmist:

(1) Komisjoni nimel on Saudi Araabias tehtud kontrollkäik, et kontrollida ühendusse saadetavate kalatoodete tootmis-, ladustamis- ja lähetustingimusi.

(2) Kalatoodete tervishoiukontrolli ja -järelevalvet käsitlevate Saudi Araabia õigusaktide nõudeid võib käsitada samaväärsetena direktiivi 91/493/EMÜ sätetega.

(3) General Directorate of Quality Control Laboratories (GDQCL) on võimeline tõhusalt kontrollima kehtivate õigusaktide rakendamist.

(4) GDQCL on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise kohta kalatoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.

(5) On asjakohane ette näha üksikasjalikud sätted Saudi Araabiast vastavalt direktiivile 91/493/EMÜ ühendusse imporditud kalatoodete jaoks.

(6) Samuti tuleb koostada heakskiidetud ettevõtete, kalatöötlemislaevade ja külmhoonete loetelu ning samuti loetelu külmutuslaevade kohta, mis on varustatud vastavalt nõukogu 16. juuni 1992. aasta direktiivile 92/48/EMÜ, millega nähakse vastavalt direktiivi 91/493/EMÜ artikli 3 lõike 1 punkti a alapunktile i ette minimaalsed hügieeninõuded kalatoodete suhtes, mis on püütud teatavate laevade pardale). (2) Kõnealused loetelud tuleks koostada GDQCLi poolt komisjonile esitatud teabe põhjal.

(7) Vajaliku üleminekuaja tagamiseks on asjakohane, et seda otsust hakatakse kohaldama 3 päeva möödudes selle avaldamisest.

(8) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

General Directorate of Quality Control Laboratories (GDQCL) on pädev asutus Saudi Araabias, mis kontrollib kalatooteid ja tõendab, et need vastavad direktiivi 91/493/EMÜ nõuetele.

Artikkel 2

Saudi Araabiast ühendusse imporditavad kalatooted peavad vastama artiklites 3, 4 ja 5 sätestatud nõuetele.

Artikkel 3

1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.

2. Veterinaarsertifikaat tuleb koostada vähemalt ühes selle liikmesriigi ametlikus keeles, kus toimub kontrollimine.

3. Veterinaarsertifikaadil peab olema GDQCLi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.

Artikkel 4

Kalatooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.

Artikkel 5

Välja arvatud konservide tootmiseks ettenähtud külmutatud pakendamata kalatoodete puhul, peab kõikidele pakenditele olema märgitud kustumatult tekst “SAUDI ARABIA” ja päritoluettevõtte, kalatöötlemislaeva, külmhoone või külmutuslaeva loa- või registreerimisnumber.

Artikkel 6

Käesolevat otsust kohaldatakse alates 19. märtsist 2005.

Artikkel 7

Käesolev otsus on adresseeritud liikmesriikidele.

Brüssel, 11. märts 2005 Komisjoni nimel komisjoni liige Markos KYPRIANOU

(1) EÜT L 268, 24.9.1991, lk 15. Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

(2) EÜT L 187, 7.7.1992, lk 41.

I LISA VETERINAARSERTIFIKAAT Saudi Araabiast pärit kalatoodete jaoks (v.a mis tahes kujul kahepoolmelised molluskid, okasnahksed, mantelloomad ja meriteod), mis on ette nähtud eksportimiseks Euroopa Ühendusse